Volkswagen og Rivian vil udfordre Google Automotive

Volkswagen og Rivian har skruet op for både udviklingshastighed og ambitioner for deres nye fælles software og elbil-arkitektur. Parterne melder nu ikke alene, at udviklingen er foran planen, men også at systemet skal sælges til andre bilproducenter – og dermed blive en direkte konkurrent til Android Automotive.

Samarbejdet, der bærer navnet RV Tech, skal skabe en fælles, modulær platform, som skal danne grundlag for alt fra fremtidige Rivian-modeller til Volkswagen Gruppens kommende elbiler – inklusive Audi, Porsche og det genopståede amerikanske mærke Scout.

Ifølge parterne skal systemet allerede skal ud i vintertest i første kvartal næste år.

– På bare tolv måneder har vi skabt et teknologisk fundament, der skal levere en ny digital køreoplevelse til vores kunder – til en overkommelig pris, siger Volkswagens topchef Oliver Blume ifølge InsideEVs.

En fælles “elbil-hjerne”

Kernen i samarbejdet er den såkaldte zonal architecture – en ny type elbil-hjerne, hvor et fåtal af kraftige computere styrer hele bilen i stedet for snesevis af små, adskilte styreenheder. Det betyder færre kabler, hurtigere produktion, lavere omkostninger og nemmere opdateringer – lidt som når din smartphone får ny software “over the air”.

Men ambitionerne stopper ikke der. Bensaid siger til InsideEVs, at RV Tech sigter mod at blive “reference-operativsystemet for hele bilindustrien” – på samme måde som Android blev standarden for smartphones.

De vil med andre ord skabe et ægte alternativ til Google Automotive Services. Forskellen er bare, at bilproducenterne selv skal have kontrollen – ikke Google.

Med den strategi går VW og Rivian direkte i kødet på Google Automotive, der i dag bruges af mærker som Volvo, Polestar og Renault. Det er ikke bare et teknologisk opgør, men et opgør om ejerskab til din data og dit dashboard.

Ifølge Rivians softwarechef Wassym Bensaid er designet til de første biler allerede fastlagt. Det gælder en Audi, Scout Motors’ første elbil – og Volkswagens kommende ID.Every1, som bliver den første model i Europa, der bruger arkitekturen, når den lanceres i 2027.

Parallelt er udviklingen af fremtidige SSP-baserede modeller i gang, og de forventes at nå markedet mod slutningen af årtiet. Den nye platform skal kunne danne grundlag for stort set hele VW-koncernens modelprogram af elbiler.

Volkswagen og Rivian vil udfordre Google Automotive